ΓΡΑΠΤΗ ΕΡΩΤΗΣΗ E-3015/96 υποβολή: Bernard Castagnθde (ARE) προς την Επιτροπή (11 Νοεμβρίου 1996)

Θέμα: Τα μικρά κράτη της Καραϊβικής/Όμιλος ΠΟΕ (μπανάνες)

Οι Ηνωμένες Πολιτείες - με την υποστήριξη του Μεξικού, του Ισημερινού, της Γουατεμάλας και της Ονδούρας - κατέθεσαν καταγγελία ενώπιον της ΠΟΕ για το ότι το κοινοτικό καθεστώς εισαγωγής μπανανών παραβιάζει τους κανόνες της ΠΟΕ. Η επιτροπή διαιτησίας της ΠΟΕ άρχισε τις εργασίες της στις 10 Σεπτεμβρίου και αναμένεται να γνωστοποιήσει την απόφασή της το Μάρτιο 1997. Ωστόσο, ενώ τα μικρά κράτη ενδιαφέρονται άμεσα από το θέμα των διαδικασιών του ομίλου αυτού, η επιτροπή της ΠΟΕ αρνήθηκε την πλήρη συμμετοχή στα μικρά κράτη της Καραϊβικής, ευθυγραμμιζόμενη έτσι με την επιθυμία των Ηνωμένων Πολιτειών να στερηθούν τα ενδιαφερόμενα κράτη της δυνατότητας να εκπροσωπούνται και να υπερασπίσουν τις θέσεις τους ενώπιον του εν λόγω ομίλου. Μετά από την πρώτη συνεδρίαση της επιτροπής διαιτησίας της ΠΟΕ, αυτά τα κράτη δεν μπορούν συνεπώς να παρίστανται στις συνεδριάσεις της επιτροπής, έστω και ως παρατηρητές. Εξάλλου, η επιτροπή εξεδίωξε από την πρώτη συνεδρίασή της τους εμπειρογνώμονες των Υπήνεμων Νήσων, παρά το γεγονός ότι ήσαν επισήμως διαπιστευμένοι από τις κυβερνήσεις τους. Τα μικρά κράτη - παραγωγοί μπανανών μειονεκτούν συνεπώς σε μεγάλο βαθμό ως προς την προάσπιση των ζωτικών συμφερόντων τους. Η Επιτροπή έχει ήδη αποδείξει ότι ενδιαφέρεται για την προστασία της κοινής οργάνωσης μπανάνας καθώς και για τα συμφέροντα των παραγωγών μπανάνας της Ευρώπης και των κρατών ΑΚΕ.

Ωστόσο, απέναντι από αυτή τη νέα επίθεση των Ηνωμένων Πολιτειών κατά των μικρών κρατών της Καραϊβικής, η οποία εκδηλώνεται αυτή τη φορά με μια διαμάχη όσον αφορά τη διαδικασία, με ποιόν άραγε τρόπο προτίθεται η Επιτροπή να καθησυχάσει τους εταίρους της της Καραϊβικής και γενικότερα των κρατών ΑΚΕ, των οποίων η δυσφορία και η ανησυχία είναι περισσότερο από εύλογες; Ποιά μέτρα προτίθεται να λάβει άραγε η Επιτροπή για να θεραπεύσει αυτή την ανισορροπία μεταξύ μικρών και μεγάλων κρατών στους κόλπους της ΠΟΕ, ανισορροπία που παραβλάπτει την προστασία του κοινοτικού καθεστώτος εισαγωγής μπανανών;

Aπάντηση του κ. Fischler εξ ονόματος της Επιτροπής (20 Δεκεμβρίου 1996)

Στο πλαίσιο των εργασιών της ειδικής ομάδας που έχει συσταθεί σύμφωνα με τους κανόνες διακανονισμού των διαφορών του Διεθνούς Οργανισμού Εμπορίου (ΔΟΕ) με σκοπό την εξέταση του κοινοτικού καθεστώτος για τις μπανάνες, η Κοινότητα υποστήριξε τις χώρες ΑΚΕ που ζητούσαν ως ενδιαφερόμενα τρίτα μέρη, να συμμετέχουν περισσότερο στις εργασίες της ειδικής ομάδας ώστε να μπορέσουν να προστατεύσουν τα ενδιαφερόντά τους.

Η συμφωνία σχετικά με τους κανόνες και τις διαδικασίες που διέπουν τη ρύθμιση των διαφορών στον ΠΟΕ προβλέπει τη δυνατότητα συμμετοχής των ενδιαφερόμενων τρίτων μερών στις εργασίες της ειδικής ομάδας. Βάσει των κανόνων αυτών, η ειδική ομάδα εξέδωσε απόφαση τρεις φορές σχετικά με τη συμμετοχή των τρίτων χωρών στις παρούσες εργασίες. Το αποτέλεσμα ήταν ότι δόθηκε η δυνατότητα στα τρίτα μέρη να υποβάλουν υπομνήματα στην ειδική επιτροπή, να είναι παρόντα και να παρέμβουν προφορικά στην πρώτη συνεδρίαση, να κάνουν σύντομη προφορική δήλωση στη δεύτερη συνεδρίαση. Η ειδική ομάδα αποφάσισε ότι μόνο οι αντιπρόσωποι των κυβερνήσεων μπορούν να παρουσιαστούν στην ειδική ομάδα. Οι τελευταίες αποφάσεις που έχουν ληφθεί επιτρέπουν στα τρίτα μέρη να λάβουν και να σχολιάσουν τα τμήματα εκείνα του σχεδίου του περιγραφικού μέρους της έκθεσης της ειδικής ομάδας τα οποία αφορούν τις προτάσεις τους. Η ειδική ομάδα δεν προβλέπει καμμία περαιτέρω συμμετοχή.